CELEX: 31984D0477
Language: el
Date: 1984-09-21 00:00:00
Title: 84/477/ΕΚΑΧ: Απόφαση της Επιτροπής της 21ης Σεπτεμβρίου 1984 για ανανέωση της παροχής αδείας για τη σύναψη συμφωνίας μεταξύ επιχειρήσεων χάλυβα του Ηνωμένου Βασιλείου που αφορά πρακτορείο για την από κοινού αγορά υλικών παραγωγής χάλυβα (Steelmaking Supplies Ltd) (Το κείμενο στην αγγλική γλώσσα είναι το μόνο αυθεντικό)

Avis juridique important

|

31984D0477

84/477/ΕΚΑΧ: Απόφαση της Επιτροπής της 21ης Σεπτεμβρίου 1984 για ανανέωση της παροχής αδείας για τη σύναψη συμφωνίας μεταξύ επιχειρήσεων χάλυβα του Ηνωμένου Βασιλείου που αφορά πρακτορείο για την από κοινού αγορά υλικών παραγωγής χάλυβα (Steelmaking Supplies Ltd) (Το κείμενο στην αγγλική γλώσσα είναι το μόνο αυθεντικό)  

Επίσημη Εφημερίδα αριθ. L 268 της 09/10/1984 σ. 0035 - 0037

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 21ης Σεπτεμβρίου 1984  για ανανέωση της παροχής αδείας για τη σύναψη συμφωνίας μεταξύ επιχειρήσεων χάλυβα του Ηνωμένου Βασιλείου που αφορά πρακτορείο για την από κοινού αγορά υλικών παραγωγής χάλυβα (Steelmaking Supplies Ltd)  (Το κείμενο στην αγγλική γλώσσα είναι το μόνο αυθεντικό)  (84/477/ΕΚΑΧ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  την συνθήκη για την ίδρυση της Ευρωπαϊκής Κοινότητας άνθρακα και χάλυβα, και ιδίως το άρθρο 65,  την απόφαση 74/77/ΕΚΑΧ της Επιτροπής της 22ας Ιανουαρίου 1984 (1), με την οποία παρέχεται άδεια για τη σύναψη συμφωνίας μεταξύ βρετανικών επιχειρήσεων χάλυβα με σκοπό τη σύσταση πρακτορείου για την από κοινού αγορά παλαιοσιδήρου και άλλων υλικών παραγωγής χάλυβα, και την απόφαση 77/437/ΕΚΑΧ (2), με την οποία ανανεώθηκε η ισχύς της εν λόγω αδείας,  την αίτηση που υπέβαλε, στις 18 Ιουνίου 1982, η Steelmaking Supplies Ltd, London, η οποία τροποποιήθηκε με επιστολή της 9ης Μαρτίου 1984,  Εκτιμώντας ότι:  (1) Με την απόφαση 74/77/ΕΚΑΧ, η Επιτροπή παραχώρησε άδεια για τη σύναψη συμφωνίας μεταξύ ορισμένων επιχειρήσεων χάλυβα του ιδιωτικού τομέα της βιομηχανίας σιδήρου και χάλυβα στο Ηνωμένο Βασίλειο να συστήσουν πρακτορείο για την από κοινού αγορά παλαιοσίδηρου και άλλων υλικών παραγωγής χάλυβα, και για την παροχή συμβουλών. Η συμφωνία εγκρίθηκε για μια αρχική περίοδο τριών ετών μέχρι την 1η Ιανουαρίου 1977.  (2) Το εν λόγω πρακτορείο είχε συσταθεί νομίμως με την εμπορική επωνυμία Steelmaking Supplies Ltd (SSL), στο Λονδίνο.  (3) Με την απόφαση 77/437/ΕΚΑΧ, η Επιτροπή ανανέωσε την έγκριση αυτή μέχρι τις 30 Ιουνίου 1982.  (4) Με αίτηση της 18ης Ιουνίου 1982, που τροποποίηθηκε με επιστολή της 9ης Μαρτίου 1984, η SSL ζήτησε εκ μέρους των ενδιαφερομένων επιχειρήσεων την ανανέωση της άδειας αυτής για πέντε ακόμη έτη.  (5) Οι ενδιαφερόμενες επιχειρήσεις είναι οι εξής:  - Barworth Flockton Ltd, Sheffield,  - Brymbo Steel Works Ltd, Brymbo,  - Rich. W. Carr & Co. Ltd, Sheffield,  - Manchester Steel Ltd, Manchester,  - F. M. Parkin Ltd, Sheffield,  - Sanderson Kayser Ltd, Sheffield,  - Sheerness Steel Co. Ltd, Sheerness,  - Spear and Jackson Ltd, Sheffield.  (6) Τα κυριότερα σημεία της συμφωνίας είναι τα εξής:  i) όλοι ή ορισμένοι από τους συμβαλλόμενους μπορούν να χρησιμοποιούν την SSL για να προβαίνουν στην από κοινού αγορά παλαιοσιδήρου ή άλλων υλικών παραγωγής χάλυβα υπό τους όρους που καθορίζει για λογαριασμό τους το διοικητικό συμβούλιο της SSL, όταν η αγορά αυτή δεν μπορεί να πραγματοποιηθεί με ευνοϊκότερους όρους από τους συμβαλλόμενους ενεργώντας μεμονωμένα·  ii) για να εξακριβωθεί αν υπάρχει ανάγκη χρησιμοποίησης της SSL, τα συμβαλλόμενα μέρη προβαίνουν σε τακτικές ανταλλαγές πληροφοριών μέσω της SSL σχετικά με τις τιμές που καταβάλλονται για τον παλαιοσίδηρο ή άλλα παρόμοια υλικά παραγωγής χάλυβα, όπως τούτο συμφωνείται κατά διαστήματα από τους ίδιους·  iii) η SSL μπορεί, επίσης, να χρησιμοποιείται από τους συμβαλλόμενους για να προωθούν τις μελέτες τους όσον αφορά την άμεση μείωση του σιδηρομεταλλεύματος που χρησιμοποιείται ως πρώτη ύλη παραγωγής χάλυβα, και για να προβαίνουν σε διακανονισμούς σχετικούς με την προμήθεια του υλικού αυτού·  iv) κάθε συμβαλλόμενος στη συμφωνία έχει την εξουσία διορισμού ενός αντιπροσώπου στο διοικητικό συμβούλιο της SSL.  (7) Η συμφωνία αυτή περιορίζει την κανονική λειτουργία του ανταγωνισμού μέσα στην κοινή αγορά με την έννοια ότι τα μέρη συμφωνούν να κατανέμουν τα προϊόντα και τις πηγές προμήθειας μέσω της SSL και να ανταλλάσσουν, για το σκοπό αυτό, πληροφορίες σχετικά με τις τιμές. Κατά συνέπεια, η συμφωνία εμπίπτει στην απαγορευτική διάταξη του άρθρου 65 παράγραφος 1.  (8) Εντούτοις, η συμφωνία αυτή είναι ως προς τη φύση της και τα αποτελέσματά της αυστηρά ανάλογη με συμφωνία από κοινού αγοράς και μπορεί, κατά συνέπεια, να επιτραπεί εφόσον συνεχίζει να πληροί τους όρους του άρθρου 65 παράγραφος 2 στοιχεία α), β) και γ).  (9) Μετά την τελευταία ανανέωση της αδείας, τα μέρη δεν έχουν χρησιμοποιήσει την SSL για την από κοινού αγορά παλαιοσιδήρου ή άλλων υλικών παραγωγής χάλυβα λόγω της χαμηλής ζήτησης παλαιοσιδήρου και άλλων υλικών παραγωγής χάλυβα. Εντούτοις, στην περίπτωση που θα υπάρξει ανάκαμψη στην αγορά χάλυβα με αποτέλεσμα να δημιουργηθεί μεγαλύτερη πίεση της ζήτησης παλαιοσιδήρου, τα μέρη επιθυμούν να έχουν τη δυνατότητα να χρησιμοποιούν την SSL για να προβαίνουν σε από κοινού αγορές (περιλαμβανομένων των από κοινού εισαγωγών) παλαιοσιδήρου και άλλων υλικών παραγωγής χάλυβα για λογαριασμό τους. Τούτο θα βοηθήσει τα μέρη να αντιταχθούν στην δεσπόζουσα θέση που κατέχει η British Steel Corporation (BSC) σαν αγοραστής μέσα στη βρετανική αγορά για παλαιοσίδηρο και άλλα υλικά παραγωγής χάλυβα. Η δεσπόζουσα αυτή θέση της BSC έχει ενισχυθεί τα τελευταία χρόνια μέσω της συστάσεως κοινών επιχειρήσεων μεταξύ της BBC και του ιδιωτικού τομέα (Allied Steel and Wire, Sheffield Forgemasters), και το γεγονός αυτό έχει θέσει ορισμένες επιχειρήσεις που ανήκαν προηγουμένως στον ιδιωτικό τομέα (Guest Keen & Nettlefolds (GKN) (South Wales) και Firth Brown Ltd) υπό τον από κοινού έλεγχο της BSC, ενώ έχει ταυτόχρονα εξασθενίσει τη θέση της SSL, μέλη της οποίας υπήρξαν η GKN και η Firth Brown Ltd. Αυτή η εξέλιξη της καταστάσεως θα μπορούσε, υπό ορισμένες συνθήκες, να καταστήσει ακόμη περισσότερο αναγκαία την συμφωνία μεταξύ των υπολοίπων μελών της.  (10) Οι ανταλλαγές πληροφοριών για τις τιμές παλαιοσιδήρου και άλλων υλικών παραγωγής χάλυβα είναι ενδεδειγμένες στο μέτρο που τα συμβαλλόμενα μέρη μπορούν να εξακριβώνουν κατά πόσο η από κοινού αγορά είναι πλεονεκτικότερη.  (11) Στη συμφωνία δεν προστέθηκε κανένας νέος περιορισμός μετά την τελευταία ανανέωση της παροχής αδείας. Ειδικότερα δεν έχει εισαχθεί κανένας νέος περιορισμός στις συμβάσεις από κοινού αγοράς που να εξαναγκάζει τα μέρη να αγοράζουν τα σχετικά υλικά μόνο μέσω της SSL. Κατά συνέπεια, η συμφωνία δεν είναι περισσότερο περιοριστική από το βαθμό που είναι αναγκαίος για τους σκοπούς της, και αποτελεί ουσιώδες στοιχείο για το επιδιωκόμενο αποτέλεσμα, δηλαδή για τη βελτίωση του εφοδιασμού υλικών παραγωγής χάλυβα, αν λάβει κανείς υπόψη τη διάρθρωση της βρετανικής αγοράς υλικών παραγωγής χάλυβα.  (12) Όταν ανανεώθηκε για πρώτη φορά η άδεια για τη σύναψη συμφωνίας, τον Ιούνιο του 1977, η συμφωνία περιελάμβανε 15 συμβαλλόμενους. Ο αριθμός αυτός έχει τώρα μειωθεί σε οκτώ μέλη. Ορισμένα από τα ιδρυτικά μέλη έχουν πλέον διαγραφεί από τον κατάλογο λόγω του ότι δεν παράγουν πλέον χάλυβα (Duport Steels Ltd, Edgar Allen, Balfour Steel Ltd, Dunford Hadfields Ltd, Lloyd Cooper Ltd, Neepsend Ltd, Osborn Steels Ltd, Patent Shaft Steel Works Ltd, Round Oak Steel Works Ltd, Spartan Redheugh Ltd, Wolsingham Steel Co Ltd), ή λόγω του ότι έχουν συγχωνευθεί με ορισμένες μονάδες της BSC και αποτελούν πλέον κοινές επιχειρήσεις της BSC και του ιδιωτικού τομέα· τούτο αφορά την GKN South Wales Ltd, (σήμερα Allied Steel and wire «ASW») και την Firth Brown Ltd (σήμερα Sheffield Forgemasters).  Εν τω μεταξύ, ορισμένα νέα μέλη συμμετέχουν στη συμφωνία ( Rich. W. Carr & Co. Ltd, Barworth Flockton Ltd και F.M. Parkin Ltd).  (13) Τα τελευταία τρία έτη (1981, 1982, 1983), η παραγωγή ακατέργαστου χάλυβα του ιδιωτικού τομέα στο Ηνωμένο Βασίλειο ήταν αντίστοιχα 1 852 000 τόνοι, 1 579 000 τόνοι και 1 353 000 τόνοι. Η παραγωγή αυτή αντιπροσώπευε αντίστοιχα το 12,1 %, 11,8 % και 9,17 % της συνολικής βρετανικής παραγωγής ακατέργαστου χάλυβα. Τα στοιχεία αυτά αποδεικνύουν ότι μειώνεται το μερίδιο που κατέχει ο ιδιωτικός τομέας στην παραγωγή ακατέργαστου χάλυβα, ενώ αυξάνεται το μερίδιο της BSC (87,9 %, 88,2 % 90,83 % αντίστοιχα), και τούτο λόγω της απόκτησης του από κοινού ελέγχου στις κοινές επιχειρήσεις της BSC και του ιδιωτικού τομέα.  (14) Μπορεί επίσης να παρατηρηθεί η ίδια τάση στην αγορά παλαιοσιδήρου και σιδηροκραμάτων, καθώς και άλλων υλικών προσμίξεως. Οι αγορές που πραγματοποιήθηκαν από τον ιδιωτικό τομέα τα έτη 1981 και 1982 ήταν αντίστοιχα, 1 220 000 τόνοι και 1 123 000 τόνοι, που αντιπροσωπεύουν αντίστοιχα το 38 % και το 34 % του συνόλου των αγορών της βιομηχανίας σιδήρου και χάλυβα του Ηνωμένου Βασιλείου, ενώ το μερίδιο της αγοράς της BSC αυξήθηκε αντίστοιχα σε 62 % και 66 %. Όσον αφορά τις αγορές σιδηροκραμάτων και άλλων υλικών προσμίξεως, οι αγορές του ιδωτικού τομέα για τα έτη 1981 και 1982 ήταν αντίστοιχα 36 700 τόνοι και 31 100 τόνοι που αντιπροσωπεύουν αντίστοιχα το 18 % και το 15 % των συνολικών αγορών της βιομηχανίας σιδήρου κα χάλυβα του Ηνωμένου Βασιλείου, ενώ το μερίδιο της αγοράς της BSC αυξήθηκε αντίστοιχα σε 82 % και 85 %.  (15) Τα ανωτέρω στοιχεία αποδεικνύουν ότι, παρά το γεγονός ότι τα σημερινά μέλη της SSL αντιπροσωπεύουν το 95 % περίπου της παραγωγής χάλυβα του ιδιωτικού τομέα στο Ηνωμένο Βασίλειο, η συνολική τους αγοραστική δύναμη είναι κατά πολύ ασθενέστερη από αυτή της BSC, που αποτελεί τον δεσπόζοντα αγοραστή παλαιοσιδήρου και άλλων υλικών παραγωγής χάλυβα στο Ηνωμένο Βασίλειο. Άλλο σημείο που πρέπει να ληφθεί υπόψη είναι το γεγονός ότι η βρετανική αγορά παλαιοσιδήρου χαρακτηρίζεται από μεγάλα πλεονάσματα· από τη συνολική παραγωγή 11,4 εκατομμυρίων τόνων παλαιοσιδήρου το 1982, 3,1 εκατομμύρια τόνοι εξήχθησαν.  Υπό τις συνθήκες αυτές, η συμφωνία δεν πρόκειται να δώσει στα συμβαλλόμενα μέρη τη δυνατότητα να καθορίζουν τις τιμές ή να ελέγχουν ή να περιορί ζουν την παραγωγή ή τη διάθεση των εν λόγω υλικών μέσα στην κοινή αγορά ή να τα απαλλάσσει από τον αποτελεσματικό ανταγωνισμό εκ μέρους άλλων επιχειρήσεων μέσα στην κοινή αγορά.  (16) Στην προκειμένη περίπτωση, συνεχίζουν να πληρούνται οι όροι του άρθρου 65 παράγραφος 2 στοιχεία α), β) και γ), και η κατάσταση αυτή δεν πρόκειται να αλλάξει στην περίπτωση που γίνουν δεκτές ως μέλη και άλλες υπάρχουσες εταιρείες του ιδιωτικού τομέα της βιομηχανίας σιδήρου και χάλυβα στο Ηνωμένο Βασίλειο. Λαμβανομένης υπόψη της δομής και της εξέλιξης της βιομηχανίας σιδήρου και χάλυβα και του τομέα παλαιοσιδήρου στο Ηνωμένο Βασίλειο, η Επιτροπή θεωρεί εύλογο να παρατείνει την ισχύ της αδείας που έχει χορηγήσει ώστε να καλύπτεται η περίοδος μέχρι τις 31 Δεκεμβρίου 1984,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Η διάρκεια ισχύος της απόφασης 74/77/ΕΚΑΧ παρατείνεται εκ νέου μέχρι τις 31 Δεκεμβρίου 1994.  Άρθρο 2  Οι ακόλουθες επιχειρήσεις μπορούν να αποτελούν συμβαλλόμενα μέρη της συμφωνίας, κατά τη διάρκεια ισχύος της παρούσας άδειας, στο μέτρο που δεν έχει λάβει χώρα συγκέντρωσή τους με την British Steel Corporation, κατά την έννοια του άρθρου 66 της συνθήκης:  - Barwoth Flockton Ltd, Sheffield,  - Brymbo Steel Works Ltd, Brymbo,  - Rich. W. Carr & Co. Ltd, Sheffield,  - Manchester Steel Ltd, Manchester,  - F. M. Parkin Ltd, Sheffield,  - Sanderson Kayser Ltd, Sheffield,  - Sheerness Steel Co. Ltd, Sheerness,  - Spear and Jackson Ltd, Sheffield.  Άρθρο 3  1. Η Steelmaking Supplies Ltd οφείλει να ενημερώνει την Επιτροπή σχετικά με όλες τις σχεδιαζόμενες προσχωρήσεις νέων μελών.  2. Η αποδοχή αυτών των νέων μελών δεν ισχύει μέχρις ότου η Επιτροπή δηλώσει ότι η αποδοχή αυτή πραγματοποιείται σύμφωνα με την παρούσα απόφαση ή μέχρις ότου εγκριθεί από την Επιτροπή βάσει του άρθρου 65 παράγραφος 2 της συνθήκης.  Άρθρο 4  Η παρούσα απόφαση αρχίζει να ισχύει από την 1η Ιουλίου 1982 και απευθύνεται στην British Independent Steel Producers' Association, 5 Cromwell Road, London, SW7 2HX.  Βρυξέλλες, 21 Σεπτεμβρίου 1984.  Για την Επιτροπή  Frans ANDRIESSEN  Μέλος της Επιτροπής  (1) ΕΕ αριθ. L 52 της 23. 2. 1974, σ. 22.  (2) ΕΕ αριθ. L 173 της 13. 7. 1977, σ. 19.